
			1. kapitola 
Zvláštny zvuk

			„Ponáhľaj sa, Amélia, hádam nechceš zmeškať posledný školský deň!“ zakričala Sally z chodby. 

			Amélia si narýchlo prehodila cez plecia sveter a schmatla tašku zo zeme. Naozaj sa veľmi snažila chodiť načas, vážne, ale každé ráno sa jej čas akoby niekam rozplynul. „Už idem, mami!“ zvolala a zastavila sa len na sekundu, aby si do predného vrecka tašky napratala čitateľský denník. Potom s dupotom zbehla dole schodmi, posledné dva stupienky preskočila a pristála rovno pred mamou. 

			Sally sa usmiala a podala jej kabát. Dnes bol posledný školský deň pred vianočnými práz­dninami a vonku bolo chladno a sych­ravo.

			Amélia si obliekla kabát a vyšla von za mamou. Každý deň spolu chodili do školy pešo. Bolo to síce viac ako kilometer, ale Amélii to ani trochu neprekážalo. Milovala čerstvý vzduch, rada trávila čas vonku a počas prechádzky vždy objavila niečo zaujímavé.

			„Pozri, mami, vidíš tú rannú rosu na tráve?“ ukázala Amélia. „Vyzerá to, akoby niekto všade naokolo rozsypal diamanty!“ Ranné slnko sa odrážalo v kvapkách rosy a tie sa prekrásne trblietali.

			„Je to nádhera,“ usmiala sa Sally. „A cítiš ten vzduch? Myslím, že dnes v noci bude poriadne mrznúť. Možno sa tie diamanty premenia na perly.

			Amélia chodila do jedinej školy v Ridling­tone. Bolo to malé mestečko hlboko v srdci anglického vidieka. Školu mala rada, ale už sa nesmierne tešila na vianočné prázdniny. Jej mamička Sally pracovala v účtovníckej firme na námestí, len kúsok od školy. Amélia vedela, že mama nie je v práci najspokojnejšia. Sally to síce išlo s číslami skvele a aj s ľuďmi vychádzala dobre, lenže jej šéf, pán Gunder, každú chvíľu nadával, vykrikoval a bol stále nespokojný. Amélia ho vôbec nemala rada. Mama hovorievala, že pán Gunder je skrátka permanentne nahnevaný človek a netreba si to brať osobne.

			Len kúsok od ich domu prechádzali okolo živého plota, v ktorom bola rozpadnutá bránka. Viedla na poorané pole. Amélia mala zrazu pocit, že z druhej strany plota počuje akýsi šuchot a tiché, žalostné kňučanie.

			„Mami, počula si? Čo to bolo?“ 

			Obe zastali a započúvali sa, no zvuk sa už nezopakoval.

			„Môžeme sa ísť pozrieť na pole?“ poprosila Amélia.

			Sally sa zatvárila ustarostene. „Tak dobre, poďme sa tam rýchlo pozrieť. Znelo to ako nejaké zranené zvieratko.“

			Prešli cez bránku a začali prehľadávať vysokú trávu na okraji poľa. Vo vlhkom blate objavili zvieracie stopy. Amélia ich nasledovala. Zdalo sa, že vedú priamo do hustého hlohového kríka. Čupla si a pokúsila sa nazrieť pomedzi konáre. Bola tam tma a plno starého jesenného lístia, ktoré tam nafúkal vietor. Žiadne zvieratko však nevidela.

			Postavila sa a poobzerala sa okolo seba. Pred sebou mala pusté poorané pole lemované živým plotom. V jamách sa po nedávnych silných dažďoch vytvorili mláky. Na konci poľa, hneď vedľa priekopy trčala zo svahu veľká odtoková rúra. Na vedľajšej lúke sa pásli ovce a ešte o kúsok ďalej stálo obrovské panské sídlo, pred ktorým boli neobyčajne tvarované kríky, aké Amélia nikdy doteraz nevidela.

			„Čo je to za miesto?“ opýtala sa mamičky a ukázala prstom na budovu.

			„Ach, to je kaštieľ. Kedysi dávno v ňom žil tunajší pán, ktorému patrili všetky okolité farmy a pozemky. Vtedy sa tam usporadúvali bály a honosné večierky. Mali veľké stajne a v kaštieli pracovalo množstvo ľudí. Dnes tam žije už len pani Higgsová. No nie je úplne sama. Má komorníka, kuchárku aj záhradníka. V práci jej robievam účtovníctvo. Je to veľmi milá dáma. Podarilo sa ti zistiť, čo to bolo za zvuk?“

			„Nie,“ povzdychla si Amélia a palicou opatrne štuchla do kríka.

			„Možno to bola myška alebo nejaký vtáčik v hloží,“ usúdila Sally.

			Amélii sa to však nezdalo. „Nemôžeme ešte chvíľku hľadať?“

			„Mrzí ma to, zlatíčko, ale už nemáme čas. Ak chceme prísť do školy a do práce načas, musíme zapnúť turbo rýchlosť! Vrátime sa sem cestou domov. Zapamätaj si, kde presne to je – hneď vedľa rozpadnutej bránky.“

			Amélia prikývla a cupitala za mamou, ktorá rázne vykročila smerom k mestečku.

		

	

2. kapitola 
Úžasný nález

„Ty to ešte nemáš hotové?“ Améliina najlepšia kamarátka Lili sa naklonila bližšie a pozrela do jej zošita na matematiku.

„Hm?“ Amélia sa prebrala zo zamyslenia a zdvihla hlavu. Celý čas si na okraj zošita kreslila psíkov. Jeden z nich poslušne oblizoval príklad na dlhé delenie.

„Veď si ešte ani nezačala. Čo sa s tebou deje? Pozri, ja už mám všetko vypočítané!“ Lili ukázala na tabuľu. „Musíme tie príklady vyriešiť, inak nás nepustia von na prestávku.“

„Och, už som začala, ale…“ Amélia sklopila zrak k nakresleným psíkom. To jediné, čo si želala zo všetkého najviac na svete, bolo mať vlastného psíka. Pred pár týždňami oslávila desiate narodeniny a vtedy potajomky dúfala, že ako darček dostane šteniatko. Mama jej však vysvetlila, že to momentálne nie je možné, pretože cez deň nikto nebýva doma a nemal by sa o šteniatko kto postarať. Amélia si teda musela vystačiť so svojím naj­obľúbenejším plyšovým psíkom. „Za chvíľku to budem mať hotové,“ doložila.

[image: Roztomilý kreslený psík so švami a záplatami sedí na bielom pozadí.  Description generated by AI]

Rýchlo sa teda pustila do počítania. Podobne ako jej mama, aj Amélia mala skvelú hlavu na čísla. Príklady vnímala ako malé hlavolamy. Netrvalo dlho a celú úlohu z tabule mala vyriešenú. S Lili schmatli tašky a vybehli von na veľkú prestávku.

„Máte už nejaké plány na Vianoce?“ opýtala sa Amélia Lili, keď sa prechádzali po školskom dvore. Dýchali si na skrehnuté ruky, aby sa zahriali.

„Áno, ideme k starým rodičom. To znamená nekonečne dlhú cestu autom. Navyše budem musieť bývať v jednej izbe s bratom!“ Lili skrivila tvár, akoby zjedla niečo strašne odporné. „A čo vy?“

„My neplánujeme nič zvláštne. No mama má na celé sviatky voľno, takže aspoň nebudem musieť trčať u tety. Veľmi sa teším, že budeme konečne spolu, vieš… po tom, čo sa stalo cez letné prázdniny.“ 

Mamička si v lete nahlásila tri týždne dovolenky a mali kopec plánov, ako spolu ten čas strávia. Lenže v poslednej chvíli pán Gunder trval na tom, že Sally musí prísť do práce, a Amélia tak musela stráviť celé prázdniny sama u tety.

„Podľa mňa máš obrovské šťastie. Ja by som dala všetko za to, keby som mohla ostať celé zimné prázdniny doma, kde netreba takmer nič robiť. Namiesto toho ma naši budú vláčiť po všetkých možných príbuzných, kde budem musieť sekať dobrotu,“ povzdychla si Lili. 

Amélia sa zasmiala. Predstava, že by Lili vydržala byť dva týždne poslušná, bola naozaj vtipná. „Príď ma pozrieť, hneď ako sa vrátite. Naši určite nebudú proti,“ navrhla.

„To by bolo super! A spýtam sa maminy, či ti môžem občas zavolať, kým budeme preč. Aspoň ti porozprávam, ako strašne sa tam nudím!“

